6.4.2022
MT
Il-Ġurnal Uffiċjali tal-Unjoni Ewropea
C 152/75
3.5.
Il-Gwida tirrikonoxxi li l-verifika tal-informazzjoni mhijiex soġġetta għal kondiviżjoni suffiċjenti ta’ informazzjoni bejn l-Istati tal-UE.
Għalhekk informazzjoni rikonoxxuta bħala falza fi Stat tista’ tiċċirkola f’pajjiż ieħor. 3.6.
Il-Gwida tinnota li l-ġlieda kontra d-diżinformazzjoni għandha titħaffef f’dak li jirrigwarda l-monetizzazzjoni tad-diżinformazzjoni permezz tal-għażliet ta’ tqegħid ta’ reklami fl-ispazju diġitali, b’mod partikolari Google Ads. 3.7.
Il-Kodiċi jinsisti b’mod partikolari fuq is-suġġett tar-reklamar politiku.
L-identità ta’ min joħroġ ir-reklam politiku spiss tkun opaka u hemm il-ħtieġa li tiżdied it-trasparenza tar-reklami mxandra.
Dan huwa konformi mal-proposti tal-Att dwar is-Servizzi Diġitali (9) (Artikolu 30).
Il-Kummissjoni se rtipproponi leġiżlazzjoni ġdida għal aktar trasparenza fir-rigward tar-reklamar politiku. 4.
Kummenti speċifiċi 4.1.
Il-KESE jilqa’ l-kwalità tax-xogħol tal-Kummissjoni Ewropea fil-ġlieda kontra d-diżinformazzjoni, u b’mod partikolari fit-tisħiħ gradwali tal-azzjoni tagħha. 4.2.
Il-KESE jinnota li l-ġlieda kontra d-diżinformazzjoni għandha dejjem issir billi jitqies l-imperattiv tal-protezzjoni tal-libertà tal-espressjoni. 4.3.
Issa d-diskussjonijiet bejn il-partijiet ikkonċernati kollha qegħdin jiġu strutturati, b’mod partikolari permezz ta’ appell wiesa’ għall-akkademiċi.
Il-KESE jirrikonoxxi li l-enfasi fuq is-settur tar-reklamar online kien ħtieġa li issa qed tiġi kkunsidrata. 4.4.
Il-kritika essenzjali li l-KESE jagħmel dwar il-Gwida għat-Tisħiħ tal-Kodiċi ta’ Prattika dwar id-Diżinformazzjoni tirrigwarda l-fatt li din tiffoka wisq fuq il-kontenut u fuq il-moderazzjoni tiegħu u ma tiffokax biżżejjed fuq dawk involuti fit-tixrid.
Il-kontenut jinbidel kontinwament, il-pjattaformi użati jevolvu, iżda l-atturi ewlenin jibqgħu bażikament l-istess u r-raġunijiet ma jinbidlux.
L-approċċ irid ikun aktar wieħed ta’ prevenzjoni milli ta’ kura, u l-Kummissjoni għandha tħeġġeġ il-ħidma fuq il-kawżi aktar milli fuq il-konsegwenzi. 4.5.
Wara l-immaġni ta’ ftit ideologi, setet jew fanatiċi, jeżisti negozju reali tad-diżinformazzjoni, li jrendi ħafna.
Mingħajr ma jirrealizzaw, il-kumpaniji Ewropej jonfqu aktar minn EUR 400 miljun fuq siti ta’ diżinformazzjoni (10).
Billi huwa rikonoxxut li s-sorsi ewlenin ta’ diżinformazzjoni għandhom għanijiet finanzjarji, b’mod partikolari permezz ta’ referenzjar li jippermettilhom jirkupraw somom kbar ta’ flus minn reklamar online, iżda wkoll permezz ta’ tipi speċifiċi ta’ status li jagħmluhom eliġibbli għal sussidji pubbliċi, il-Kummissjoni għandha tinkoraġġixxi sensiela ta’ strumenti ekonomiċi u finanzjarji li jippermettu li d-diżinformazzjoni tiġi miġġielda mill-bidu nett tagħha. 4.6.
Il-KESE jinnota li diversi pjattaformi ma jippubblikawx biżżejjed il-metodoloġija tagħhom ta’ kif jittrattaw id-diżinformazzjoni u li dan jippenalizza lill-atturi Ewropej kollha fil-ġlieda tagħhom kontra l-prattiki ta’ diżinformazzjoni.
Min-naħa l-oħra, il-KESE jilqa’ l-fatt li xi pjattaformi (YouTube) jidhru li ħadu l-problema bis-serjetà. 4.7.
Il-qawwa tal-pjattaformi ewlenin (Facebook, Twitter) ma għandhiex taħbi li l-iktar diżinformazzjoni effettiva hija kkonċentrata fuq għodod inqas magħrufa mill-pubbliku inġenerali bħal VKontakte, Rumble, Odysee, Gab, Parler.
Dawn il-pjattaformi iżgħar għandhom udjenzi iżgħar iżda jistgħu jimmiraw aktar faċilment għal gruppi speċifiċi skont ir-reġjun, l-età jew kwalunkwe parametru ieħor.
Dawn il-pjattaformi lanqas ma għandhom il-mezzi finanzjarji biex ikunu kapaċi jiġġieldu kontra d-diżinformazzjoni li jxerrdu u ma għandhom l-ebda interess li jagħmlu dan, bl-iskuża tal-libertà tal-espressjoni.
Id-diżinformazzjoni tiġi spiss minn pjattaformi aktar kunfidenzjali qabel ma tilħaq malajr udjenza usa’ (11). 4.8.
Il-KESE jqis li l-azzjoni Ewropea hija wisq kompartimentalizzata u ftit li xejn ikkoordinata.
L-istrutturi jidhru li huma wisq separati, b’mod partikolari għaż-żewġ entitajiet ewlenin, l-EDMO u l-European StratCom.
L-istabbiliment tal-Grupp ta’ Ħidma permanenti li jinkludi l-Grupp ta’ Regolaturi Ewropej għas-Servizzi tal-Media Awdjoviżiva (ERGA) għandu jiffaċilita l-iskambji.
Madankollu l-KESE jibża’ li l-mezzi ta’ azzjoni tiegħu huma dgħajfa wisq meta mqabbla mal-iskala tal-fenomeni. 4.9.
Kooperazzjoni mtejba bejn l-Istati Membri hija meħtieġa b’mod urġenti.
Fl-istess ħin, l-UE għandha tqis li l-libertà tal-midja, li hija inseparabbli mil-libertà tal-espressjoni, bħalissa tinsab f’riskju f’diversi Stati Membri.
L-istess jista’ jingħad għas-sistemi ġudizzjarji tagħhom.
Dan għandu jkollu impatt negattiv fuq il-kapaċità ta’ dawn il-pajjiżi li jiġġestixxu kooperazzjoni produttiva, pereżempju fil-qasam tal-verifika tal-fatti u f’konformità mal-valuri tal-Unjoni u b’mod aktar speċifiku mal-prinċipji tal-istat tad-dritt.
Kull sforz biex tiġi miġġielda d-diżinformazzjoni jista’ jkollu konsegwenzi kbar ħafna f’dak li jirrigwarda d-drittijiet fundamentali, li għandhom ikunu garantiti u mħarsa fl-Istati Membri kollha.
(9) (10) (11)
COM(2020) 825 final.
Il-Kummissjoni Ewropea.
Proposta għal Regolament dwar Suq Intern għas-Servizzi Diġitali, 15 ta’ Diċembru 2020.
Claudia Cohen, “Des marques financent, malgré elles, la désinformation” [Ditti jiffinanzjaw id-diżinformazzjoni mingħajr ma jafu], Le Figaro, 5 ta’ Awwissu 2021.
Istitut għar-relazzjonijiet pubbliċi, “Combating foreign disinformation on social media” (Il-ġlieda tad-diżinformazzjoni barranija fuq il-midja soċjali), Rand corporation, 28 ta’ Lulju 2021.